Príloha č. 2

Predpokladané   príjmy Slovenskej republiky zo štrukturálnych fondov (EAGGF a FIFG)  pre rezort pôdohospodárstva v rokoch 2004-2006 v stálych cenách roku 1999 a v bežných cenách 

Vstup do EÚ ovplyvní v období rokov 2004-2006 v značnej miere nielen príjmy a výdavky štátneho rozpočtu, ale  najmä rezortu pôdohospodárstva. Na priame platby v poľno-hospodárstve, rozvoj vidieka (v rámci Plánu rozvoja vidieka) a trhové opatrenia bolo vyčlenených celkovo 628 mil.€ (ceny a metodika 1999). Okrem toho z celkového prísľubu EÚ na realizáciu  štrukturálnych opatrení bolo v rámci Sektorového  operačného programu “Poľnohospodárstvo  a rozvoj vidieka ” na obdobie rokov 2004-2006  na základe uznesenia vlády č.835 z 3. septembra 2003 vyčlenených 161,872 mil.€ (ceny a metodika 1999).
	Realizácia týchto platieb z EÚ sa uskutočňuje prostredníctvom usmerňovacej a záručnej sekcie Európskeho poľnohospodárskeho usmerňovacieho a záručného fondu        (EAGGF) a Finančného nástroja na usmerňovanie rybolovu (FIFG).
Usmerňovacia sekcia EAGGF a FIFG
	Štrukturálne opatrenia v oblasti poľnohospodárstva, rozvoja vidieka a rybárstva sú súčasťou Sektorového  operačného programu “Poľnohospodárstvo  a rozvoj vidieka”. Opatrenia  sa budú realizovať prostredníctvom projektov  zabezpečovaných formou nenávratnej priamej a nepriamej pomoci z príspevkov štrukturálnych  fondov (EAGGF+FIFG)podľa nariadenia Rady (ES) 1260/99/ES a nariadenia Európskej komisie č. 1685/2000//ES, ako aj formou štátnej priamej alebo nepriamej pomoci podľa zákona o štátnej pomoci č. 231/1999 Z.z. a zo súkromných zdrojov.
Finančná tabuľka  Sektorového  operačného programu “Poľnohospodárstvo, rozvoj vidieka a rybárstva” (ceny a metodika 1999)
Tabuľka  č. 1
 	2004	2005	2006	Spolu 2004-2006	
Záväzky ES  (EAGGF+FIFG)	40,307	54,226	67,339	161,872	
Spolufinancovanie SR	16,200	21,806	27,085	65,091	
Záväzky ES zo štrukturálnych fondov  sa v súlade so všeobecným nariadením k štrukturálnym fondom (ES) č. 1260/1999 môžu, v zmysle pravidla N + 2, vyplácať v priebehu príslušného roku a dvoch nasledujúcich rokov (napr. záväzky za rok 2004 sa budú vyplácať do konca roku 2006). V prípade, že členská krajina nevyčerpá záväzky v stanovenom termíne, stratí nárok na nevyčerpanú čiastku.
Reálne platby (príjem SR zo štrukturálnych fondov) budú závisieť od schválených záväzkov ES, pripravenosti administratívnych štruktúr (riadiacich a sprostredkovateľských orgánov, platobného orgánu), od schopnosti SR implementovať štrukturálne programy, kvality predkladaných projektov, od absorpčnej kapacity SR a od kapacity spolufinancovania z verejných a súkromných zdrojov. 
Platby z EÚ môžu mať formu zálohovej platby, priebežných platieb a záverečnej platby a používajú sa výlučne na financovanie výdavkov súvisiacich so štrukturálnymi fondami. Podľa záverov prístupových rokovaní sa pre pristupujúce krajiny budú aplikovať niektoré odlišné princípy a východiská, ako sa uvádzajú vo všeobecnom nariadení. 
V čl. 32 Nariadenia rady (ES) č. 1260/1999 o všeobecných ustanoveniach o štrukturálnych fondoch sa uvádza, že zálohová platba poskytnutá členským štátom predstavuje 7 % z celkových záväzkov ES vyčlenených pre členskú krajinu na celé programovacie obdobie pre štrukturálne fondy. V prípade nových členských štátov sa táto percentuálna miera zvyšuje na 16 %, resp. o 1/6 celkových záväzkov. Táto zálohová platba bude predstavovať počiatočný pracovný kapitál pokrývajúci náklady na rozbehnutie programov. V roku 2004 zálohová platba bude vo výške 10 % z celkových záväzkov ES na roky 2004-2006 a v roku 2005 to bude 6 %. Tieto platby budú predstavovať počiatočný pracovný kapitál pokrývajúci náklady na rozbehnutie programov.

Priebežné platby zabezpečí EK na úhradu skutočne vynaložených výdavkov v rámci štrukturálnych fondov najneskôr  2 mesiace po predložení žiadosti o uskutočnených výdavkoch (certifikovaných) platobným orgánom. Celkový súčet zálohových platieb a priebežných platieb nesmie prekročiť 95% z celkovej alokácie ES na príslušný programovací dokument.
Záverečnú platbu pre príslušný program zabezpečí EK za predpokladu, že bol EK predložený certifikovaný výkaz skutočne zaplatených výdavkov do 6. mesiacov po konečnom termíne. 
V zmysle princípu partnerstva sa na spolufinancovaní z národných zdrojov v rámci spoločných programov ES a členskej krajiny spolupodieľajú štát, regionálne a lokálne autority a koneční prijímatelia pomoci. V zásade možno rozdeliť národné spolufinancovanie podľa pôvodu zdrojov na verejné a súkromné spolufinancovanie.
	 Pri realizácii projektov s podporou štrukturálnych fondov sa môžu konečnému prijímateľovi poskytnúť aj rôzne ďalšie podporné mechanizmy, ktoré musia byť v súlade so zákonom o štátnej pomoci. Iné formy pomoci môžu byť: úvery (domácimi a medzinárodnými finančnými inštitúciami), záruky, subvencie k úrokovým sadzbám atď. 
Nariadenie rady (ES) č. 1260/1999 stanovuje rôzne miery spolufinancovania zo strany členského štátu podľa zaradenia podpory do jednotlivých  cieľov štrukturálnych fondov ES a  podľa charakteru podporovaných projektov .

Záručná sekcia EAGGF 
Príjmy v oblasti poľnohospodárstva hradené zo záručnej sekcie Európskeho poľnohospodárskeho usmerňovacieho a záručného fondu (EAGGF) majú predovšetkým charakter dotácií na zachovanie poľnohospodárskej produkcie a využívanie poľnohospodárskej pôdy v rôznych oblastiach za rôznych podmienok a na podnecovanie exportu poľnohospodárskej produkcie mimo krajín EÚ. Uvedené prostriedky by mali v prevažnej miere nahradiť doterajšie dotácie zo štátneho rozpočtu v oblasti zachovania poľnohospodárskej produkcie.

Príjmy v oblasti poľnohospodárstva hradené zo záručnej sekcie EAGGF budú smerovať do týchto oblastí:
-	Trhovo orientované výdavky - exportné dotácie k poľnohospodárskej produkcii, ktorá bola exportovaná do krajín mimo Európskych spoločenstiev a výdavky na stabilizáciu trhu poľnohospodárskej produkcie (intervenčné nákupy a predaje).  
-	Priame platby – dotácie na zachovanie poľnohospodárskej produkcie podľa vopred stanovených kvót. Dotácia z ES bude poskytovaná na úrovni 25/30/35 % priemeru EÚ 15  v rokoch 2004, 2005 a 2006 s ročným oneskorením jej vyplácania z ES.
-	Rozvoj vidieka – dotácie v prevažnej miere smerujúce na kompenzáciu poľnohospodárov pôsobiacich v znevýhodnených oblastiach a v oblastiach s environmentálnymi obmedzeniami, podpora na agroenvironmentálne opatrenia, zalesňovanie, podpora zakladania odbytových organizácií výrobcov a samozásobiteľské farmy v rámci opatrení Plánu rozvoja vidieka Slovenskej republiky na roky 2004-2006
Finančný rámec určený pre rozširovanie - prehľad rozdelenia záväzkov EÚ v zmysle záverov Kodanského summitu  v mil. €
 Tabuľka  č. 2
Finančný rámec rozširovania podľa návrhu z Kodanského summitu 	Jednotka	2004	2005	2006	2004-2006	
Poľnohospodárstvo	mil. €, s.c. 99	125,1	239,4	263,1	627,6	
Trhové opatrenia	mil. €, s.c. 99	16,9	48,1	49,2	114,2	
Priame platby	mil. €, s.c. 99	0,0	73,1	88,2	161,3	
Rozvoj vidieka	mil. €, s.c. 99	108,2	118,3	125,8	352,3	
Poľnohospodárstvo	mil. €, b.c	138,1	270,0	302,2	710,3	
Trhové opatrenia	mil. €, b.c.	18,7	54,3	56,5	129,4	
Priame platby	mil. €, b.c.	0,0	82,5	101,3	183,8	
Rozvoj vidieka	mil. €, b.c.	119,5	133,2	144,4	397,1	
Poľnohospodárstvo	mil. Sk, s.c. 99	5516,7	10561,5	11606,6	27684,7	
Trhové opatrenia	mil. Sk, s.c. 99	745,3	2121,1	2169,6	5036,0	
Priame platby	mil. Sk, s.c. 99	0,0	3223,6	3889,4	7113,0	
Rozvoj vidieka	mil. Sk, s.c. 99	4771,4	5216,8	5547,5	15535,7	
Poľnohospodárstvo	mil. Sk, b.c.	5800,9	11348,6	12698,3	29847,7	
Trhové opatrenia	mil. Sk, b.c.	783,6	2279,2	2373,7	5436,5	
Priame platby	mil. Sk, b.c.	0,0	3463,8	4255,3	7719,1	
Rozvoj vidieka	mil. Sk, b.c.	5017,2	5605,6	6069,3	16692,1	
Prepočítací kurz stálych cien je 44,098 Sk/ €, bežných cien 42 Sk/€
Prameň: Finančné rámce pre využívanie prostriedkov zo štrukturálnych fondov a Kohézneho fondu na skrátené                 programovacie obdobie 2004-2006, MF SR  a vlastné prepočty
V prípade priamych platieb môže SR, v zmysle prístupovej zmluvy, využiť národnú vyrovnávaciu platbu pre dosiahnutie úrovne 55/60/65 % priemeru EÚ-15  v rokoch 2004, 2005 a 2006 (100 % sa má dosiahnuť v roku 2013). Vo vládnom návrhu štátneho rozpočtu SR na rok 2004 sa počíta s národným doplatkom do výšky 50 %.
Vzhľadom na nerovnoprávne postavenie poľnohospodárov novo vstupujúcich krajín, týkajúce sa hlavne priamych platieb, sú otázky príjmov Slovenska po vstupe do EÚ a národných doplatkov k týmto príjmom mimoriadne citlivé a vyžadujú si politickú zodpovednosť za dôsledky alternatívnej distribúcie týchto prostriedkov na konkurenčné postavenie Slovenska nielen voči EÚ-15, ale i voči ostatným novo vstupujúcim krajinám.
Vláda SR uznesením č. 447 z  5. 6. 2003 schválila materiál: “Návrh systému priamych platieb v poľnohospodárstve”, v rámci ktorého sa bude pre obdobie rokov 2004-2006 uplatňovať systém platieb na plochu - tzv. zjednodušená schéma priamych platieb na plochu (SAP). Tento systém môže Slovensko používať do konca roku 2006 s možnosťou predĺženia o ďalšie dva roky (do konca roku 2008). Výška jednotnej platby sa určí v jednotnej výške ako podiel finančnej alokácie na priame platby a výmery poľnohospodárskej pôdy v dobrom poľnohospodárskom stave bez ohľadu na produkciu k 30.6.2003. Výmeru je prípadne možné upraviť na základe dohody s EK. Poľnohospodárska pôda má v súlade so štatistickou metodikou (Eurostat-u) zahŕňať ornú pôdu, trvalé trávne porasty, trvalé plodiny a záhrady.
	Platba sa vykonáva raz za rok. Minimálna výmera oprávnenej pôdy na farmu, na ktorú možno požadovať platbu je 0,3 ha, pričom členský štát sa môže rozhodnúť na základe objektívnych kritérií a po odsúhlasení Komisiou, že stanoví vyššiu minimálnu hranicu, ktorá však nesmie presiahnuť 1 ha. Slovenská republika navrhuje minimálnu výmeru 0,5 ha. 
	Žiadateľom o platbu nesmie vzniknúť povinnosť produkovať. Povinnosťou je ale udržiavať pôdu v dobrom poľnohospodárskom stave zlučiteľnom s ochranou životného prostredia 
	V prípade, ak žiadosti prekročia ročnú finančnú alokáciu na priame platby výška SAP na ha sa úmerne zníži na základe redukčného koeficientu. V tom prípade, že žiadosti nedosiahnu limit a finančné prostriedky v národnej obálke nebudú úplne vyčerpané, nenárokované finančné prostriedky zostanú v rozpočte EÚ.
	Pravidlá Spoločenstva pre IACS sa budú aplikovať v primeranej miere. Členský štát musí pripraviť a spracovať farmárske žiadosti, mať plne funkčný identifikačný systém parciel pôdy (LPIS) a dodržiavať výkon kontroly žiadostí v zmysle legislatívy EÚ. 
	 Záväzok PP EÚ predstavuje v stálych cenách roku 1999 pre rok 2004 73,1 mil. € (v bežných cenách záväzok EÚ predstavuje nominálne 3390 mil. Sk - 25% nároku súčasných členských štátov EÚ).  Vzhľadom na to, že EÚ bude uhrádzať svoj záväzok za rok 2004 v čase od 1.12.2004 do 30.4.2005, SR prefinancuje rok 2004 vo forme zálohy zo zdrojov štátneho rozpočtu. 
MP SR pripravilo návrh štátnej pomoci  prostredníctvom národnej podpory, ktorá neparticipuje na fondoch EÚ, ale EÚ v súlade s Nariadeniami Rady (ES) č. 659/1999 a 994/1998 (o uplatňovaní čl.92 a 93 Zmluvy o ES) - umožňuje podporu príslušných opatrení z národných zdrojov, ako aj opatrení, ktoré sú nad rámec podpôr uplatňujúcich sa v EÚ (podľa výsledkov notifikácie) na prechodné obdobie troch rokov. Predbežne ide o návrh štátnej pomoci pre rok 2004 vo výške cca 890 mil. Sk.